ኢትዮጵያ በጂኦተርማል ሀብቷ እንዳልተጠቀመች ተገለጸ
 አዲስ አበባ፦ ኢትዮጵያ ከአስር ሺ ሜጋ ዋት በላይ የጂኦተርማል ሀብት ቢኖራትም እስከ አሁን ምንም ያለመጠቀሟን
የአዲስ አበባ ሳይንስና ቴክኖሎጂ ዩኒቨርሲቲ አስታወቀ::ዩኒቨርሲቲው ከተለያዩ ባለድርሻ አካላት
ጋር በመቀናጀት የጂኦተርማል ሀብት አጠቃቀም ዙሪያ ባዘጋጀው የውይይት መድረክ ላይ የዩኒቨርሲቲው ፕሬዚዳንት ዶክተር ደረጀ እንግዳ
እንዳሉት ኬንያ አነስተኛ የጂኦተርማል ሀብት ቢኖራትም 852 ሜጋ ዋት የኤሌክትሪክ ኃይል ማምረት ችላለች:: ኢትዮጵያ በዘርፉ ያላት ሀብት ከፍተኛ
ነው ያሉት ዶክተር ደረጀ ከዚህ ሀብት ግን መጠቀም አልቻለችም፤ ይህ ሁኔታም ቁጭት ውስጥ ሊከተን ይገባል ብለዋል::በመሆኑም በዘርፉ
የተጀመሩ ስራዎች ከተጠናከሩ ከውሃ እንደምናገኘው ኃይል ሁሉ ከጂኦተርማል ዘርፍም በቂ ኃይል ማግኘት እንችላለን ብለዋል::ይህንን ለማድረግ ፖሊሲ እንዲሁም ከፍተኛ
የሆነ የገንዘብ ሀብት ያስፈልጋል ያሉት ፕሬዚዳንቱ መንግስት የኤሌክትሪፊኬሽን ፖሊሲ በማውጣት ሚናውን እየተጫወተ ከመሆኑም በላይ
የግል ባለሀብቶች በዘርፉ ተሰማርተውና ወደ ውጤት ቀይረው ኃይልን ለኢትዮጵያ ኤሌክትሪክ አገልግሎት እንዲሸጡ መወሰኑን ጠቁመዋል::
“ከዚህ በኋላ ፖሊሲ አለ፣
ሀብቱም በእጃችን ነው፤ ቴክኖሎጂውን ጠንቅቀው የሚያውቁ ባለሙያዎችን ማፍራት ደግሞ የእኛ የከፍተኛ ትምህርት ተቋማቱ ድርሻ ስለሆነ
እውቀትን በመለዋወጥ፤ የሚሰሩ ፕሮጀክቶችንም በጋራ በማገዝ ኃላፊነታችንን መወጣትና ከፉክክር ይልቅ ጥቅሙን እንደ አገር አስቦ በጋራ
መስራት አስፈላጊ ነው ” ብለዋልዩኒቨርሲቲው ካሉት ስምንት የልህቀት
ማዕከላት ሁለቱ ከጂኦተርማል ኢነርጂ ጋር የተገናኘ ስራን የሚያከናውኑ ሲሆን ቴክኖሎጂውን እንዴት ማልማት እንደሚገባ በማጥናት߹
ባለሙያዎችን በማስተማርና ቴክኖሎጂን በማካፈል ላይ ተሳትፎ ያደርጋሉ::እስከ አሁን ድረስም ዩኒቨርሲቲው ዘርፉን
ለማጠናከር ያለውን አቅም በማጠናከር ላይ ነበር ያሉት ፕሬዚዳንቱ ከአሁን በኋላ ደግም ለልማቱ አጋዥ በሆኑ ስራዎች ላይ ሊሆን እንደሚገባም
ጠቁመዋል::በተባበሩት መንግስታት ድርጅት የአካባቢ
ጥበቃ ፕሮግራም የኃይል ፕሮግራም በአፍሪካ ቢሮ ኃላፊ ዶክተር መሰረት ተክለማርያም እንደሚሉት በአፍሪካ ውስጥ ከፍተኛ የጂኦተርማል
ሀብት በመኖሩ እነዚህን ሀብቶች አንድ ላይ በማቀናጀት ለዘላቂ ልማት አስተዋጽኦ እንዲያደርጉ ማድረግ ያስፈልጋል::እንደ ዶክተር መሰረት ገለጻ ይህንን ለማድረግ ደግሞ በመጀመሪያ የጂኦተርማል ሀብቱ በአገሪቱ መኖሩን
ማረጋገጥ፣ በኋላም ያንን ወደ ተግባር ሊቀይሩ የሚችሉ ፖሊሲዎች መቅረጽ፣ ፖሊሲውንም ደግሞ ወደ ተግባር ለመለወጥ አግባብ የሆኑ
የሕግ ማዕቀፎችን ማዘጋጀት እንዲሁም እነዚህን ፖሊሲዎች ለማስፈጸም የሚረዱ ተቋማትን መፍጠር እና ወጣቶች በዘርፉ እውቀት ክህሎት
እንዲኖራቸው በማድርግ ኢንዱስትሪውን ከግል አልሚዎች ጋር በማገናኘት ወደ ስራ ማስገባት ያስፈልጋል::ይህንን መሰሉን የአገር ሀብት ወደ ልማት ለማስገባት ትልቅ መዋዕለ ንዋይ ይጠይቃል ያሉት ዶክተር
መሰረት ከአየር ንብረት ለውጥ ጋር የተገናኙ ስራዎችን ከሚሰሩ ተቋማት ጋር ቅንጅት በመፍጠር መስራት ያስፈልጋል ብለዋል:: የግል
አልሚዎችንም በመሳብና ከመንግስት ጋር በማቀናጀት በተቻለ መጠን እነዚህን ኃይሎች ወደ ስራ ማስገባት ወሳኝ መሆኑንም ጠቁመዋል::የውሀ መስኖና ኢነርጂ ሚኒስቴር የኢነርጂ ዘርፍ ሚኒስትር ዲኤታ ዶክተር ፍሬህይወት ወልደሀና በበኩላቸው
በጂኦተርማል ዘርፍ ከ 10 ሺ ሜጋ ዋት በላይ ሀብት ቢኖረንም እስከ አሁን በዘርፉ አመርቂ ስራ አልተሰራም ብለዋል:: ይህንን ለማሻሻል
በመንግስትና በግል የተጀመሩ የተለያዩ ፕሮጀክቶች መኖራቸውን የጠቆሙት ዶክተር ፍሬህይወት እነሱንም በተሻለ ደረጃ ለማጠናቀቅ የተለያዩ
አገራት ልምድ የመቀመር ስራ እየተሰራ እንደሆነ ተናግረዋል::እንደ ዶክተር ፍሬህይወት ገለጻ አገሪቱ የኢነርጂ ፖሊሲ አላት፣ ከዚህ ውስጥ ደግሞ በተለይም ለጂኦተርማል
ኢነርጂ የሚያግዝ ስትራቴጂ በመዘጋጀት ላይ ነው፤ በሌላ በኩል ምን ዓይነት አደረጃጀት ያለው ኢንስቲትዩት ይኑር የሚለውም የተጀመረ
ስራ አለ፣ እነዚህ ሲጠናቀቁ ደግሞ በዘርፉ የተሻለ ስራ መስራት ይቻላል::የጂኦተርማል ሀብት ከፍተኛ የሆነ መዋዕለ ንዋይ የሚፈልግ በመሆኑ በመንግስት አቅም ብቻ የሚቻል አይደለም ያሉት
ዶክተር ፍሬህይወት ከተለያዩ አካላት ጋር በቅንጅት በመስራት በቀጣዮቹ ሶስትና አራት ዓመታት የተሻለ ውጤት ማምጣት ይቻላል ብለዋል::አዲስ ዘመን መስከረም 21 ቀን 2012 እፀገነት አክሊሉ